b'\n_START_ARTICLE_\nNeil Harris\n_START_SECTION_\nUra pelaajana\n_START_PARAGRAPH_\nMillwall hankki Harrisin maaliskuussa 1998 Football Leaguen ulkopuolisesta Cambridge Cityst\xc3\xa4 30\xc2\xa0000 punnan siirtosummalla. Cambridgess\xc3\xa4 h\xc3\xa4n oli aloittanut vuonna 1996 ja pelannut sit\xc3\xa4 ennen muun muassa Maldon Townissa. Harris edusti Millwallia Englannin toiseksi ja kolmanneksi korkeimmilla sarjatasoilla. H\xc3\xa4n oli kaudella 2000\xe2\x80\x932001 silloisen 2. divisioonan (my\xc3\xb6hemm\xc3\xa4lt\xc3\xa4 nimelt\xc3\xa4\xc3\xa4n ykk\xc3\xb6sliiga) paras maalintekij\xc3\xa4. Millwall voitti tuolla kaudella sarjansa ja nousi n\xc3\xa4in 1. divisioonaan (my\xc3\xb6hemm\xc3\xa4lt\xc3\xa4 nimelt\xc3\xa4\xc3\xa4n mestaruussarja). Vuonna 2004 joukkue ylsi FA Cupin loppuotteluun Manchester Unitedia vastaan. Harris pelasi Unitedin voittoon p\xc3\xa4\xc3\xa4ttyneess\xc3\xa4 ottelussa 75 minuuttia._NEWLINE_Harris oli joulukuussa 2004 muutaman ottelun ajan lainalla Cardiff Cityss\xc3\xa4 ennen siirtoa Nottingham Forestiin tammikuussa 2005. Nottingham putosi kauden p\xc3\xa4\xc3\xa4tteeksi ykk\xc3\xb6sliigaan. Harris oli kauden 2005\xe2\x80\x932006 p\xc3\xa4\xc3\xa4osin lainalla toisessa ykk\xc3\xb6sliigaseurassa Gillinghamissa. H\xc3\xa4nen maalim\xc3\xa4\xc3\xa4r\xc3\xa4ns\xc3\xa4 laskivat n\xc3\xa4in\xc3\xa4 vuosina huomattavasti. H\xc3\xa4n aloitti kauden 2006\xe2\x80\x932007 Nottinghamissa, mutta palasi kesken kauden pysyv\xc3\xa4ll\xc3\xa4 siirrolla Millwalliin, joka sekin pelasi tuolloin ykk\xc3\xb6sliigassa pudottuaan mestaruussarjasta edellisvuonna. _NEWLINE_Tammikuussa 2009 Harris ohitti Teddy Sheringhamin Millwallin kaikkien aikojen maalintekij\xc3\xa4n\xc3\xa4 112:nnella osumallaan kaikki kilpailut mukaan lukien. Yhteens\xc3\xa4 h\xc3\xa4n teki seuralle 138 maalia vuosina 1998\xe2\x80\x932004 ja 2007\xe2\x80\x932011. H\xc3\xa4n lopetti pelaajauransa vuonna 2013 edustettuaan kaksi viimeist\xc3\xa4 kauttaan poikavuosien suosikkijoukkuettaan Southend Unitedia kakkosliigassa. J\xc3\xa4lkimm\xc3\xa4isell\xc3\xa4 kaudella polvivamma rajoitti h\xc3\xa4nen ottelum\xc3\xa4\xc3\xa4r\xc3\xa4ns\xc3\xa4 kymmeneen.\n_START_SECTION_\nUra valmentajana\n_START_PARAGRAPH_\nHarris palkattiin Millwallin valmennusryhm\xc3\xa4\xc3\xa4n hein\xc3\xa4kuussa 2013, kuukausi lopettamisilmoituksensa j\xc3\xa4lkeen, ja joulukuusta 2013 tammikuuhun 2014 h\xc3\xa4n toimi kolmen ottelun ajan seuran v\xc3\xa4liaikaisena p\xc3\xa4\xc3\xa4valmentajana Steve Lomasin irtisanomisen j\xc3\xa4lkeen. Maaliskuussa 2015 h\xc3\xa4nest\xc3\xa4 tuli uudelleen seuran vastuuvalmentaja, aluksi v\xc3\xa4liaikaisratkaisuna Ian Hollowayn irtisanomisen j\xc3\xa4lkeen. Kuukausi my\xc3\xb6hemmin h\xc3\xa4net vakinaistettiin._NEWLINE_Millwall putosi vuonna 2015 ykk\xc3\xb6sliigaan, mutta palasi kaksi vuotta my\xc3\xb6hemmin mestaruussarjaan nousukarsinnan kautta, voitettuaan nousufinaalissa Bradford Cityn. Joukkue oli ylt\xc3\xa4nyt nousufinaaliin my\xc3\xb6s vuotta aiemmin, Harrisin ensimm\xc3\xa4isell\xc3\xa4 t\xc3\xa4ydell\xc3\xa4 kaudella vakinaisena p\xc3\xa4\xc3\xa4valmentajana, mutta h\xc3\xa4visi silloin Barnsleylle.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHarris on naimisissa ja h\xc3\xa4nell\xc3\xa4 on kolme lasta, poika ja kaksi tyt\xc3\xa4rt\xc3\xa4. _NEWLINE_Harris sairasti kivessy\xc3\xb6v\xc3\xa4n 23\xe2\x80\x9324-vuotiaana. Tauti havaittiin aikaisessa vaiheessa kev\xc3\xa4tkes\xc3\xa4ll\xc3\xa4 2001 ja h\xc3\xa4n pelasi ensimm\xc3\xa4isen ottelunsa toipumisensa j\xc3\xa4lkeen jo saman vuoden syksyll\xc3\xa4.'